Արարողութեան ներկայ գտնուեցան Հայաստանի պետական աւագանիէն յառաջատար դէմքեր՝ գլխաւորութեամբ Հանրապետութեան նախագահ Սերժ Սարգսեանի։ Ներկայ էր նաեւ ընտրեալ-նախագահ Արմէն Սարգսեան։ Բազմաթիւ եպիսկոպոսներ, Մայր Աթոռի միաբաններ, Գերագոյն հոգեւոր խորհուրդի անդամներ, մտաւորականներ, արուեստագէտներ, օտարերկրեայ դիւանագէտներ եւ սփիւռքահայ դէմքեր եւս մասնակցութիւն բերին տաղաւարի Ս. Պատարագին։ Ընդհանրապէս մայրավանքի տարածքը Ս. Զատկի օրով ծովածաւալ բազմութիւն մը հիւրընկալեց։ Բոլորն ալ եկած էին ըմբոշխնելու հոգեւոր ցնծութեան մթնոլորտը եւ ստանալու Վեհափառ Հայրապետին օրհնութիւնը։